CFR Cluj - Dinamo 0-3. Roș-albii au trecut, momentan, pe primul loc în Liga 1. Gafă importantă a lui Marc, la primul gol

Dinamo a urcat, momentan, pe primul loc în Liga 1, după victoria cu 3-0 pe terenul CFR-ului și așteaptă acum meciurile celor de la Viitorul și FCSB pentru a vedea dacă va putea readuce titlul în Ștefan cel Mare, după 10 ani de ”secetă”.

Meciul a inceput cu un moment de reculegere, stricat de o parte a fanilor clujeni, in memoria lui Patrick Ekeng, camerunezul care a murit pe teren acum un an la partida cu Viitorul.

Roș-albii au început în forță și Hanca a ratat, în minutul 3, o oportunitate de a marca, dar primul șut pe spațiul porții a venit abia în minutul 18, atunci când Nouvier l-a pus la treabă pe Penedo.

Prima repriză a fost una săracă în ocazii, una în care roș-albii n-au expediat niciun șut pe poartă, dar, în schimb, a avut un moment controversat, în minutul 44. Cei de la CFR au cerut un penalty, după ce Păun a căzut în careu, ca urmare a unui duel cu Dielna, dar Marius Avram a lăsat jocul să continue.

Însă, de marcat au făcut-o cei de la Dinamo. Steliano Filip a deschis scorul după o gafă de proporţii a lui Traian Marc. Palic a centrat în careu, către fundașul stânga, Marc a ieșit din poartă, s-a izbit de dinamovist, după care Filip a trimis în poarta goală.

Replica gazdelor a venit de la Camora, dar Penedo a fost la post. Cristi Bud a încercat să egaleze, dar șuturile sale nu au nimerit ținta. În repriza a doua, ardelenii au mai cerut un penalty, în minutul 73. Lopes a căzut în careu, după un duel cu Filip, dar Avram n-a dictat nimic. Tiago Lopes s-a enervat și a protestat, motiv pentru care a și primit un galben.

Dacă unii au fost cu ocaziile, ”câinii” au marcat aproape la fiecare acțiune a lor. Hanca a făcut 2-0, după ce l-a depăşit elegant pe Larie, cu o pivotare a la Zidane

Scorul final a fost stabilit de Bumba, în minutul 90+7, care a transformat fără emoții penalty-ul obţinut Bawab, după un fault al lui Mureșan.

În ultima etapa a play-off-ului, Dinamo joacă acasă, în ”Ștefan cel Mare” cu Astra, iar CFR încheie sezonul pe litoral, pe terenul Viitorului.